**Универзитет у Бањој Луци**

**Филолошки факултет**

**Припрема за обраду наставне јединице из**

**Српског језика и књижевности**

**Име и презиме студента:** Горан Симић

**Број индекса:** 1541/14

**Наставна јединица:** *Светли гробови,* Јован Јовановић Змај

**Школа и разред:** ОШ „Бранко Радичевић“, Бања Лука,

**Предметни наставник:** Драгана Грбић

**Датум и време одржавања часа:**

**Врста часа:** Обрада новог градива (час књижевности)

**Наставне методе:** Монолошка, дијалошка, текст метода, социолошка, биографска, аналитичко - синтетичка

**Наставна средства:** Табла, креда, текст дјела

**Литература за ученике:** Читанка

**Литература за наставнике:**

1. НИКОЛИЋ, Милија,*Методика наставе српског језика и књижевности*, Завод за уџбенике, Београд, 1999.
2. ДЕРЕТИЋ, Јован, *Историја српске књижевности*, Просвета, Београд, 2004.
3. СКЕРЛИЋ, Јован, *Историја нове српске књижевности*, Просвета, Београд, 1967.
4. ЈОВАНОВИЋ, Јован, *Избор*, Школска библиотека, Свјетлост, Сарајево, 1960.

**Наставни циљеви**

**Образовни циљеви**

Обновити и проширити знање о животу и дјелу Јована Јовановића Змаја. Указати ученицима на чињеницу да је пјесма *Светли гробови* написана као пригодна пјесма, поводом прве годишњице смрти Змајевог пјесничког друга Ђуре Јакшића, те да су стихови пјесме декламовани су на посијелу које су приредили ђаци београдске гимназије 25. јануара 1879. године у корист породице Ђуре Јакшића. Мотивисати ученике за доживљавање пјесме. Анализирати композицију пјесме и основне мотиве. Методично наводити ученике да уоче присуство и образложе функцију мотива гробља, колијевке, свијетлих гробова, те мотива идеала у пјесми. Заједно са ученицима анализирати стилске фигуре које се јављају у пјесми: антитезу, анафору, симболе и градацију. Указати ученицима како је насловна синтагма *светли гробови* као спој двију крајности, смрти и живота, гроба и колијевке, кључ за боље разумијевање пјесме. Указати ученицима да пјесма *Светли гробови* спада у врсту рефлексивних, мисаоних пјесама. Подсјетити ученике на основне одлике рефлексивне поезије. Усмјерити ученике да уоче присуство елемената и других лирских врста и жанрова у пјесми, као што су ода, химна, лирска бесједа, те да неки њени дијелови имају облик дијалога, док у другима налазимо исповиједан тон. Оспособити ученике за уочавање поетских цјелина. Ученике методички наводити да тумаче осјећања и мотиве у пјесми.

**Васпитни циљеви**

Подстицати ученике да на примјерима великих људи и њихових дјела развију дубоке емоције о моралним и стваралачким вриједностима узорних предака. „Ти гробови нису раке, већ колевке нових снага”. Развијати код ученика позитиван однос и поштовање према „светлим гробовима“. Уочити значај идеала у свакодневним приликама. Подстицати развој родољубивих осјећања код ученика. Стварати читалачке навике и навике уживања у поезији великих пјесника.

**Функционални циљеви**

Побољшавати квалитет тумачења пјесме. Упознавати ученике са књижевнотеоријским појмовима: мисаона поезија, химна, ода, пригодна пјесма, антитеза, анафора, градација, симбол. Подстицати мисаоност и креативност код ученика. Обрадом пјесме побудити интересовање за читање других дјела Јована Јовановића Змаја. Развијати тежњу ка вриједностима стваралачког свијета. Упућивати ученике да открију универзалне поруке пјесме.

**Мотивисање ученика за рад**

Са књижвним стваралаштвом Јована Јовановића Змаја ученици се упознају и у ранијим разредима основне школе. Та чињеница може представљати једну од полазних тачака која ће послужити мотивисању ученика за рад. Кроз дијалог са ученицима присјећамо се неких основних биографских и библиографских података. Ученицима се на тај начин омогућава повезивање претходно стечених знања са тренутном наставном јединицом.

Током припреме за обраду пјесме *Светли гробови* ученици се упознају са ситуацијом у којој је пјесма настала. Најзначајнија Змајева појединачна пјесма *Светли гробови* написана је као пригодна пјесма, поводом прве годишњице смрти Змајевог пјесничког друга Ђуре Јакшића. Јакшић, коме је Змај посветио пјесму *Светли гробови*, сахрањен је на Новом гробљу у Београду. Гроб је обиљежен скромним, али лијепим старинским спомеником, са епитафом „У свету, брале, нема љубави“. Ту у близини Ђуриног гроба сахрањени су Петар Кочић, Лаза Лазаревић, Бранислав Нушић, Иво Андрић, Бранко Ћопић и други великани књижевне ријечи, понос наше културе, *светли гробови*.

Стихови пјесме *Светли гробови* декламовани су на посијелу које су приредили ђаци београдске гимназије 25. јануара 1879. године у корист породице Ђуре Јакшића. Подсјећање ученика да у ТВ серији *Шешир професора Косте Вујића* могу погледати екранизацију те историјске ситуације може да допринесе стварању читалачке радозналости.

У пјесми *Светли гробови* изражена је стваралачка повезаност међу генерацијама и неуништивост идеала. Нагласак је на улози великих људи у вјечној тежњи човјечанства према вишим циљевима: њихови гробови свијетле у помрчини вијекова. Разговором о идеалима и значају идеала у животу може се може се створити радозналост код ученика за читање и обраду пјесме.

**Истраживачки задаци**

1. Пажљиво читајте пјесму *Светли гробови*. Спремите се да казујете своје умјетничке доживљаје изазване пјесмом. Образложите утиске, мисли и осјећања које је она побудила.
2. Обратите пажњу на наслов пјесме *Светли гробови*. Размишљајте о смислу наслова пјесме. Објасните опреку истакнуту у насловној синтагми.
3. Обратите пажњу на композицију пјесме *Светли гробови*. Од колико цјелина се пјесма састоји? Потражи могући смисао сваке од цјелина и обрати пажњу на поруке које нам пјесма шаље. Обратите пажњу на мотив гробља. Како пјесник развија тај мотив? Обратите пажњу на мотив свијетлих гробова, те на мотив идеала. Какви су то свијетли гробови? Каква је умјетничка функција мотива колијевке у пјесми? Размишљајте о смислу стихова *ти гробови нису раке, већ колевке нових снага.*
4. Посматрајте контрастирање свјетлости и таме у пјесми. Како бисте објаснили умјетничку улогу тог контраста?
5. Одретите лирску врсту којој припада пјесма *Светли гробови*. Пронађи у тексту индикаторе који указују да је то мисаона пјесма. Пронађите дијелове пјесме који садрже елементе других лирских врста и жанрова.
6. Размишљајте о порукама које нам шаље пјесма. Размишљајте о вашим идеалима и улози идеала у вашем животу.

**Ток часа**

**Уводни дио часа**

 У уводном дијелу часа заједно с ученицима присјетити се најзанимљивијих података из живота пјесника. Јован Јовановић Змај рођен је 6. 12. 1833. године у Новом Саду. Био је пјесник, а по професији љекар. Послије завршене гимназије уписао је, по очевој жељи, студије права у Пешти, а студирао још и у Прагу и Бечу. Али био је наклоњен природним наукама, и то ће касније превладати као животно опредјељење, од када је изучио медицину. За његово књижевно и политичко образовање од посебног значаја је боравак у Бечу, гдје је упознао Бранка Радичевића, који је био његов највећи пјеснички узор. Такође у Бечу упознао се и са Светозарем Милетићем и Ђуром Јакшићем. Радио је као љекар у Новом Саду, Сремским Карловцима, Београду, Загребу и Бечу. Умро је у Сремској Каменици 14. 6. 1904. године

Након тога, кроз дијалог са ученицима треба да се присјетимо најпознатијих Змајевих дјела из области лирике. То су, свакако, његове збирке *Ђулићи* и *Ђулићи увеоци*. *Ђулићи* су збирка љубавних пјесама посвећених Змајевој жени Ружи; отуда збирци и име: ђул значи ружа. Пажњу ученика најлакше ћемо придобити уколико их подсјетимо на неке од најпознатијих стихова из ове збирке. Такви су, на примјер, стихови из XVII и XLII *Ђулића*:

XVII

*Кажи ми, кажи*

*Како да те зовем,*

*Кажи ми какво*

*Име да ти дам...*

XLII

*Ала је леп*

*Овај свет,*

*Онде поток,*

*Овде цвет...*

У *Ђулићима увеоцима* опјевани су болест и смрт вољене жене, као и смрт осталих пјесникових милих и драгих. Збирка *Ђулићи увеоци* испјевана је послије Ружине смрти.

У уводном дијелу часа ученике треба да упознамо и са неким вантекстовним подацима који ће пјесму освијетлити са историјског и биографског становишта. *Светли гробови* најпознатија је Змајева појединачна пјесма. Пјесма има пригодан карактер јер ју је Змај испјевао и први пут рецитовао на посијелу које су приредили ђаци једне београдске гимназије 25. јануара 1879. године у корист породице његовог побратима и великог пјесника Ђуре Јакшића.

 Послије уводног разговора, наставник ученицима изражајно чита пјесму.

**Главни дио часа**

Умјетничко доживљавање пјесме

*Прочитајте сада пјесму сами за себе. Спремите се да казујете своје умјетничке доживљаје изазване пјесмом. Образложите утиске, мисли и осјећања које је она побудила.* *Зашто је новим нараштајима потребна свјетлост предака? Чему нас они уче? Пронађите у пјесми поруку која спаја људе и вијекове, шта довикују дјед унуку, отац сину?* *Објасните пјесников став да су гробља спомен, књиге, повјесница.*

Након читања пјесме, код ученика би требало да се пробуди извијесно осјећање поноса и осјећање везаности за претходне генерације. Почетни стихови пјесме, у којима се анафорски понавља ријеч *гробље*, могли би да одведу њихове мисли у супротном правцу. Међутим, стваралачка повезаност међу генерацијама, јединство живота и смрти, гроба и колијевке - изражени у наредним стиховима – могли би да их наведу на закључак да је нагласак на улози великих људи у вјечној тежњи човјечанства према вишим циљевима.

Дијалошком методом навести ученике да закључе да за пјесника гробови нису само почивалиште умрлих људи, тамна мјеста на којима се живот завршава. Они свијетле духовношћу и представљају колијевке нових снага, свијетла мјеста око којих се окупљају нови нараштаји. Многе наше претке прогутала је *црна тама многих тисућлећа*, али они нису потпуно нестали у тој тамнини. Они још увијек живе у мислима својих потомака, а сјећање на њих чувају њихови свијетли гробови, њихова свијетла имена или *дјела која се не гасе*. Ти гробови су подсјетник новим генерацијама на великане који су живјели прије њих, на све оне чија се дјела вјечно памте, на идеале који никад не умиру. Они везују традицију и колективни дух. Људи одлазе, али њихова дјела се памте и остају. Свијетли гробови су подстрек новим генерацијама да наставе тамо гдје су њихови претходници стали.

Асоцијативна моћ наслова

*Размишљајте о смислу наслова пјесме. Како тумачите сам наслов? Куда вам мисли одводи појам „светли“, а куда појам „гробови“? Шта је у наслову пјесме неочекивано? Коју стилску фигуру уочавате у наслову пјесме?*

Гроб је споменик смрти и мјесто таме. Његова супротност су живот и свјетлост. Питањима усмјерити ученике да схвате како *светли гробови* спајају ове двије крајности, смрт и живот, таму и свјетлост, гроб и колијевку. Они су веза између почетка и краја, непрекидно коло које сједињује прошлост, садашњост и будућност. Гроб је симбол пролазности, заборава и потпуног нестајања, али и знак памћења. Непомирљивост појмова у синтагми *светли гробови* је снажна и, на први поглед, они се међусобно искључују. Међутим, та насловна синтагма је позив читаоцима да у привидно непомирљивим ријечима потраже нов и заједнички смисао који их повезује. И ту ће се пронаћи кључ за боље разумијевање пјесме.

Питањима навести ученике да препознају антитезу (контраст) у насловној синтагми *светли гробови*.

Композиција пјесме

*Каква је композиција пјесме „Светли гробови“? Од колико поетских цјелина се састоји пјесма? Покушај да уочиш основне мотиве у пјесми. Какву умјетничку улогу имају ти мотиви? На који начин пјесник развија мотив гробља?*

Питањима ученике усмјерити да препознају да се пјесма *Светли гробови* састоји од неколико поетских цјелина потпуно различите дужине. Дијалошком методом навести ученике да схвате да је оваква композиција заслужна за необичан ритам који се осјећа у стиховима пјесме.

Пјесма почиње питањем, дијалогом, лирског субјекта (песника) упућеним српској браћи, а тиче се главног мотива у читавој пјесми – мотива гробља:

*Бејасте ли, браћо моја млада,*

*Да л’ бејасте ви на гробљу када,*

*Ај, на гробљу, на голему?*

*– Та увијек смо ми на њему.*

*Гробље ј’ земља кôм се ходи;*

*Гробље ј’ вода кôм се броди;*

*Гробље – врти и градине;*

*Гробље – брда и долине,*

*Свака стопа:*

*Гроб до гроба.*

*Гробље ј’ спомен доба свију;*

*Гробље – књиге што се штију;*

*Повесница свих земаља,*

*Староставник цара, краља,*

*И читуља виших слика*

*Изабраника, мученика,*

*Од почетка памтивека.*

*Све ј’ то гробље –*

*Ал је и колевка.*

Пјесник градацијски развија мотив гробља, приказујући гдје се све налази гробље и колико је присутно у нашим животима. На сваком мјесту којим прођемо налазе се остаци прошлих времена, подсјетници на људе који су ту некада живјели.

Последња два стиха ове цјелине су неки од најупечатљивијих стихова у пјесми. Овдје пјесник поново спаја неспојиво, живот и смрт. Наши преци јесу мртви, али они су постојали и изградили будуће нараштаје. Гробови свијетле јер су остали у сјећању својих потомака, оставили су колијевке за собом из којих ће израсти њихов понос и потомство. Овдје се јавља мотив колијевке (*Све ј' то гробље —Ал' је и колевка*.) Мотивом колијевке пјесник повезује смрт и рађање у нераскидиву цјелину. Гробље означава смрт, тужно и мрачно мјесто, а колијевка нови живот, рађање, свијетлу страну живота.

У другом дијелу пјесме пјесник већ говори прецизније на кога мисли када помиње свијетле гробове:

*Нико их се више и не сећа,*

*– Но погдеком увек гори свећа.*

*Ил’ је свећа, ил’ је име светло,*

*Ил’ су дела која се не гасе,*

*Па редове недогледног гробља*

*Својим зраком красе.*

Он мисли на оне људе који су оставили трага у историји, у било ком погледу. Говори нам о симболици гробова и указује да они свијетле и увијек су окренути узвишеној будућности. Поједини гробови свијетле у тами заборава – гробови јунака, државника, научника и стваралаца – оних који су задужили свој народ, као што је то учинио и пјесник Ђура Јакшић. Па чак и ако их је прекрила тама, њихова дјела и даље освјетљавају будућност потомцима и читавом нашем народу. Њихова дјела остају да се памте вјечно и да се никада не забораве. Све може да нестане и умре, али дјела која је човек оставио за собом трају и послије мрачне смрти. Сјећање на њега траје кроз његова дјела и он живи кроз њих. Гробови су заправо извор нових снага. Оно што су преци започели њихови потомци ће наставити. Жртва њихова је била велика и кроз читав живот су се трудили да допринесу свом народу и култури, свако се труди да што бољу будућност обезбиједи својим потомцима, насљедницима, свим оним нараштајима који су жељни напретка. Они су задужили читав народ, оставили им у аманет да наставе оно што су започели, да стреме ка бољој будућности.

*Где ја стадох — ти ћеш поћи!*

*Што не могох — ти ћеш моћи!*

*Куд ја нисам — ти ћеш доћи!*

*Што ја почех — ти продужи!*

*Још смо дужни — ти одужи!*

У овим стиховима се осјећа та нераскидива веза између прошлости и будућности. Ништа на овом свијету не би постојало да није наших славних предака и зато се мора наставити тај пут како би и наши потомци имали од нас шта наслиједити и тако напредовати ка још бољем животу. Граница између живих и мртвих је укинута, преко ње непрестано струје гласови и поруке у једном и другом правцу, од живих ка мртвима и од мртвих ка живима.

У овом, другом дијелу пјесме уочавамо мотив свијетлих гробова. Они свијетле сваком нараштају, свијетле из прошлости, растјерују таму (метафора за зло, мржњу, незнање), преносе неуништиви дух народа кроз вијекове, спајају прошлост и садашњост, градећи мост ка свијетлој будућности, гласови предака упућени новим нараштајима:

*То су збори, то су гласи*

*Којима се прошлост краси,*

*Што продиру кроз свет мрачни*

*Са гробова оних зрачни’,*

*Спајајући громким јеком*

*И Божанском силом неком,*

*Спајајући век са веком*

*И човека са човеком.*

Овдје уочавамо и мотив идеала. Идеали побјеђују мржњу, незнање, лаж, дају снагу, не дозвољавају пад и клонуће, воде нас напријед и дају смисао животу и људском постојању.

*А ко беху они диви*

*Који су те напред звали,*

*Који су те ојачали,*

*Који су ти крила дали?”*

*— „То бејаху идеали!*

У трећем дијелу, пред сам крај пјесме појављује се мисао - *ти гробви нису раке, већ колевке нових снага!* - па дјелује као њен природан закључак. Уз водећу мисао, као под неким сабирним сочивом, појавиће се поетски уобличена сазнања да „дух нема гроба", да је гробље „спомен доба свију" и „повесница свих земаља", да су гробови „ватре догласнице" које „сјају сваком нараштају" и спајају „век са веком и човека са човеком". У средишту пажње наћи ће се мисли о племенитим идеалима, стваралачком континуитету („Што ја почех - ти продужи!") и великанима друштвеног прогреса, међу којима је и Ђура Јакшић, коме је пјесма посвећена.

Посљедњи стихови нам доносе и занимљиве податке о настанку и првој интерпретацији пјесме. Пјесма је настала поводом посијела које су организовала дјеца гимназије. То посијело је организовано као помоћ удовици Ђуре Јакшића који је био велики Змајев пријатељ. Овај догађај се одржао 25. јануара 1879. године и тада је Змај одрецитовао ову пјесму први пут пред публиком. Завршни стихови пјесме су уједно и жеља, како за гимназијалце којима је рецитовао ове своје стихове, тако и генерацијама које тек долазе:

*Да вас здружи братска слога,*

*Заветнике који с’ купе*

*Око гроба Ђуринога!*

Крај пјесме је у романтичарском духу. Посљедњом строфом преовладава узвишено, свечано, патетично расположење. Истиче се мотив слоге и међусобне повезаности предака и младости која добија снагу и енергију свијетлих гробова и зна којим путем треба да иде и како да стигне у вјечност.

Симбол свјетлости

*Обратите пажњу на симбол свјетлости у пјесми. Каква је функција свјетлости у пјесми? Како тумачите симбол свјетлости у пјесми „Светли гробови“? Како то у нама свијетле гробови наших славних предака?*

Симбол свјетлости има значајну улогу у поезији Јована Јовановића Змаја. Змајева збирка Ђулићи је књига љубави и свјетлост, а збирка Ђулићи увеоци, као књига мрака и смрти, почиње у знаку свјетлости. *Светли гробови* су епицентар Змајеве свјетлосне галаксије. У овој пјесми Змајева свјетлосна инспирација добија нову, рефлексивно-метафоричку димензију.

Симбол свијетлих гробова, као кључна слика пјесме, наметнуо се пјенику и као наслов. Он најсинтетичније кондензује у себи пјесникову мисао. Њиме је, између осталог, сликовито истакнуто да су појединачни свијетли гробови компоненте општег низа, то јест да су они она разна доба јединственог духа. Симбол свјетлости провлачи се кроз цијелу пјесму, супротстављајући се тами, мраку, ништавилу. Један од примјера налазимо у сљедећим стиховима:

*Милионе прогутала ј' тама,*

*Црна тама многих тисућлећа,*

*Нико их се више и не сећа.*

Супротно милионима, појединци који су се властитим духом дигли до идеје, побиједили су таму ништавила и оставили за собом свијетле гробове:

*Но погдеком увек гори свећа.*

*Ил' је свећа, ил' је име светло,*

*Ил' су дела која се не гасе,*

*Па редове недогледног гробља*

*Својим зраком красе.*

Централна слика друге строфе су свијетли гробови, симбол заснован на јединству контрастних значења придјева свијетли и именице гробови. У њима пјесник пјесник кондензује исту ону мисао о јединству рађања и смрти, гробља и колијевке, коју је развио у својој визији човјекове историје у првој строфи. Овдје пјесник види свијетле гробове као дијелове опште цјелине, као појединачно у коме се испољава опште:

*То су збори, то су гласи*

*Којима се прошлост краси,*

*Што продиру кроз свет мрачни*

*Са гробова оних зрачни',*

*Спајајући громким јеком*

*И Божанском силом неком,*

*Спајајући век са веком*

*И човека са човеком.*

*Око сваког светлог гроба*

*(Баш ко горе око звезда).*

По Змају, свако ко се диже до духа, као и дух, идеја, вјечито свијетли, не умире. У историјском свемиру његов свијетли гроб подсјећа на звијезду.

Врста пјесме

*Којој лирској врсти припада ова пјесма? Зашто је то мисаона пјесма? Које су основне одлике мисаоне поезије? На које друге лирске врсте вас подсјећа пјесма?*

Методички вођеним дијалогом усмјерити ученике да препознају да је пјесма *Светли гробови* мисаона пјесма са елементима родољубиве поезије. У мисаоне (рефлексивне) пјесме спадају оне лирске пјесме у којима су животне истине опјеване са много емотивности и полета. Ове пјесме, својом садржином и пјесничким порукама, веома снажно утичу на читаоце, те због тога досежу висок домет најувјерљивијег поетско-пјесничког садржаја. Пјесма *Светли гробови*, у којој се истина о неминовној смрти сваког човјека претвара у узвишено мисаоно осјећање да смрт сваког плодног и борбеног живота значи позив у даљу борбу за остваривање људских идеала, таква је пјесма.

Питањима усмјерити ученике да препознају и друге лирске врсте и жанрове у пјесми. По свечаном тону Змајеви *Светли гробови* подсјећају на оду (Лирска пјесма свечаног, узвишеног и пшолетно мисаоног тона, која се у античко доба пјевала у част великих људи или митских личности.), мјестимице и на химну (Химна је код Грка била специјална свечана похвална пјесма упућена богу или хероју. Касније, у класицизму, она опијева и патриотску тематику, што доводи до појаве националних и државних химни.), али пјесма се може разврстати и у друге жанрове. На примјер, у лирске бесједе. Неки њени дијелови имају облик дијалога, док у другима налазимо исповиједан тон. Посљедња строфа је сасвим пригодна.

Сложена жанровска форма говори да је ријеч о пјесми која се не укључује ни у какве пјесничке калупе, већ, као и неке друге изузетне романтичарске творевине, има посебну поетику, насталу изван свих схема, под непосредним импулсом пјесникове инспирације.

**Завршни дио часа**

*Шта за вас представљају идеали? Да ли свако доба има своје идеале? Има ли идеала који су исти у свим временима? Који би људи могли бити идеали вама и вашој генерацији?*

У завршном дијелу часа наставник разговара са ученицима о њиховим идеалима, херојима, узорима и значају идеала у животу. У пјесми *Светли гробови* идеали су представљени као нешто далеко за чим се чезне, чему се мора ићи. Идеали вуку напријед и дају крила свима који се дижу до апсолутног духа. Без њих живот би био гроб без цвијета. Идеал је нешто универзално и вјечно. Он није ограничен у простору и времену. Он није везан за какав конкретан историјски и национални тренутак, али је усмјерен циљу који је негдје напријед, у будућности. У пјесми *Светли гробови* наглашена је улога великих људи у вјечној тежњи човјечанства према вишим циљевима: њихови гробови свијетле у помрчини вијекова.

Остатак времена искористити за питања ученика и додатно појашњавање евентуалних недоумица које су се можда створиле приликом анализе и дијалога о дјелу.

**Домаћи задатак:** За домаћи задатак, ученици треба да напишу састав са темом „Мој идеал”.

Оцјена припреме: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Образложење оцјенe:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Хоспитовање/час у школи

Име и презиме кандидата: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Наставна јединица: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Мјесто полагања (школа/разред/одјељење): \_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Датум полагања: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Оцјена часа: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Коментар наставника/ментора: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.